
Κύριε Υπουργέ, αξιότιμοι προσκεκλημένοι, κυρίες και κύριοι Σύνεδροι, αγαπητοί συνάδελφοι, εκ μέρους του Διοικητικού Συμβουλίου της Κεντρικής Ένωσης Δήμων και Κοινοτήτων Ελλάδας, θέλω να σας καλωσορίσω στο πρώτο συνέδριο της τρέχουσας δημοτικής περιόδου, που ξεκινά σήμερα τις εργασίες του εδώ, στην Ηλεία.

Στην Ηλεία, στην Πελοπόννησο,  που πριν από μόλις λίγους μήνες έζησε μια ολέθρια και ανυπολόγιστη κοινωνική, περιβαλλοντική και οικονομική καταστροφή. Στην Πελοπόννησο που θρήνησε δεκάδες ανθρώπινα θύματα από τις καταστροφικές πυρκαγιές και που ακόμη μετρά τις πληγές της. Στην Πελοπόννησο που πλέον καταγράφεται στον παγκόσμιο χάρτη ως μία από τις  περιοχές της υφηλίου που δοκιμάστηκαν από τεράστιες φυσικές καταστροφές, ως απόρροια των συνεπειών των κλιματικών αλλαγών και του φαινομένου του θερμοκηπίου. 

Είμαστε σήμερα λοιπόν, εδώ, για να συμβολίσουμε την αμέριστη αλληλεγγύη μας, την ηθική και έμπρακτη συμπαράστασή μας προς όλους τους ανθρώπους που δοκιμάστηκαν, αλλά και προς όλους τους συναδέλφους μας, τους ανθρώπους της Τοπικής Αυτοδιοίκησης, που κατέβαλαν υπεράνθρωπες προσπάθειες, ακόμη και θυσιάστηκαν, προκειμένου να σώσουν συνανθρώπους τους, τις πόλεις τους και τα χωριά τους, σε έναν άνισο αγώνα  με την πύρινη λαίλαπα που λεηλάτησε τον τόπο τους, έκαψε την ανάσα τους, υποθήκευσε το μέλλον τους.
Δηλώνουμε  ότι είμαστε σήμερα εδώ και θα είμαστε δίπλα τους και μαζί τους μέχρι να συντελεστεί η «κάθαρση»  αυτής της σκληρής τραγωδίας, μέχρι να ξαναγεννηθεί η ζωή στον τόπο τους, μέχρι να ξαναχτιστούν τα σπίτια, να ξαναριζώσουν  τα δένδρα, να χαμογελάσουν ξανά τα παιδιά, να ονειρευτούν ξανά οι μεγάλοι. 
Θα είμαστε δίπλα τους και μαζί τους σε αυτόν τον αγώνα διάρκειας για έναν ακόμη λόγο, που εδώ και χρόνια θέτει ως αίτημα η Αυτοδιοίκηση και που με παράδοξο τρόπο ανέδειξε αυτή η τραγωδία. Γιατί ήρθε η ώρα η Τοπική Αυτοδιοίκηση  να έχει θεσμικά κατοχυρωμένο ρόλο, αρμοδιότητες και τους αναγκαίους πόρους για να μπορεί  να προλαμβάνει την εκδήλωση τέτοιων καταστροφών, όπως είναι οι πυρκαγιές, να ελαχιστοποιεί τις συνέπειες φυσικών φαινομένων, όπως είναι οι σεισμοί. Να μπορεί  να επενδύει στην προστασία του περιβάλλοντος, στην τοπική ανάπτυξη, στη βελτίωση της ποιότητας ζωής, της ασφάλειας και της προστασίας του πολίτη. 
Αγαπητοί συνάδελφοι, είναι άδικη η αντιμετώπιση  μικρών Καποδιστριακών δήμων από μέσα μαζικής ενημέρωσης, αλλά και πολιτικούς παράγοντες, ως να έχουν ισομερή ευθύνη με το κεντρικό κράτος στην αντιμετώπιση της πύρινης λαίλαπας που έπληξε την Πελοπόννησο, την Εύβοια και άλλες περιοχές της χώρας. Με μερικές χιλιάδες ευρώ, χωρίς στοιχειώδη υποδομή, χωρίς το κατάλληλο προσωπικό, πώς είναι δυνατόν μικροί Δήμοι και Κοινότητες να περιφρουρήσουν αρκετές φορές χιλιάδες στρέμματα δάσους, καλλιεργειών, αλλά και τους οικισμούς τους;
Όμως η Αυτοδιοίκηση έχει ήδη αποδείξει μέχρι τώρα, το απέδειξε μέσα από την τραγικότητα αυτού του καλοκαιριού, πως  παρότι ήταν εκτός του κεντρικού σχεδιασμού, παρότι είχε λιγοστές αρμοδιότητες, πενιχρά μέσα και ισχνούς πόρους, μπόρεσε να αντεπεξέλθει στα δύσκολα, ακόμη και με την θυσία των ανθρώπων της. 

Η συζήτηση για την επανεξέταση του συστήματος Πολιτικής Προστασίας, αν και άνοιξε με δραματικό τρόπο, για την Αυτοδιοίκηση αποτελεί βασική παράμετρο στα κεντρικά ζητήματα του διαλόγου που έχει ανοίξει για την οργανωτική  αναδιάρθρωσή της και από αυτό το βήμα δηλώνουμε πως δεν πρόκειται να δεχτούμε να μείνουμε σε δεύτερο ρόλο, χωρίς αρμοδιότητες, αλλά κυρίως χωρίς πόρους. 
Δεν πρόκειται να αρκεστούμε στο να εισπράττουμε τα παράπονα, τη δυσαρέσκεια των πολιτών και να απολογούμαστε για την ανεπάρκεια και το αλαλούμ του κεντρικού κράτους. Όχι. Ζητάμε να έχουμε  ευθύνη με θεσμοθετημένο τρόπο, να έχουμε αρμοδιότητες, πόρους και κατάλληλες υποδομές και βεβαίως, να λογοδοτούμε και να κρινόμαστε για αυτά που πρέπει να κάνουμε.
Για αυτό άλλωστε το ζήτημα της Πολιτικής Προστασίας αποτελεί και ειδική θεματική ενότητα στο Συνέδριό μας, για να το συζητήσουμε διεξοδικότερα.
Αγαπητοί συνάδελφοι, η περίοδος που διανύουμε είναι κομβική και κρίσιμη για το μέλλον του θεσμού της Αυτοδιοίκησης. Όλοι οι αιρετοί καλούμαστε μέσα από τις εργασίες αυτού του Συνεδρίου να επαναβεβαιώσουμε την πρόταση της Αυτοδιοίκησης για τις αναγκαίες τομές και μεταρρυθμίσεις, που θα οδηγήσουν σε ένα νέο μοντέλο διακυβέρνησης. Να καταθέσουμε τις προτάσεις μας για την αναζωογόνηση του εθνικού χώρου, για ένα σύγχρονο κράτος με αποκεντρωμένους θεσμούς, ισόρροπη περιφερειακή ανάπτυξη και ισχυρούς Δήμους. Ήδη πριν από τις εκλογές του Σεπτεμβρίου ξεκίνησε ένας διάλογος μεταξύ του ίδιου του Πρωθυπουργού, του αρμόδιου Υπουργού και της Αυτοδιοίκησης, εστιάζοντας στην ανάγκη μια συνολικής διοικητικής μεταρρύθμισης στη χώρα. Όλοι μας συμφωνήσαμε ότι η αναδιάρθρωση της Τοπικής Αυτοδιοίκησης αποτελεί ώριμο αίτημα.  Επίσης, όλοι μας συμφωνήσαμε ότι η αναδιάρθρωση της Τοπικής Αυτοδιοίκησης αποτελεί αναμφισβήτητα μέρος της συνολικής μεταρρύθμισης του πολιτικού και διοικητικού μας συστήματος, το οποίο καλείται τάχιστα να προχωρήσει σε ρηξικέλευθες και τολμηρές αλλαγές, ώστε, αφενός, να αντιμετωπιστούν τα χρονίζοντα προβλήματα διοικητικής ικανότητας και αποτελεσματικότητας και αφετέρου για να οδηγηθούμε σε ένα σύγχρονο κράτος «στρατηγείο», με αποκεντρωμένους όμως θεσμούς, το οποίο θα μπορεί να ανταποκρίνεται  στις προκλήσεις και τα νέα δεδομένα.
Δεδομένα που χαρακτηρίζονται από παράλληλες και πολλαπλές διαδικασίες, από το φαινόμενο μιας παγκοσμιοποίησης, πολιτικής, οικονομικής, πολιτιστικής, εκπαιδευτικής, τεχνολογικής  και από τις απόπειρες δημιουργίας υπερεθνικών θεσμών και διαδικασιών, από τη δύσκολη πορεία της ευρωπαϊκής ενοποίησης, από την ενδυνάμωση των αποκεντρωμένων θεσμών και την ενίσχυση του αναπτυξιακού και προγραμματικού τους ρόλου.  
Καλύτερη απόδειξη αποτελεί η πραγματικότητα που καταγράφεται στους κόλπους των χωρών της Ε.Ε., όπου έχουν ήδη συντελεστεί ή δρομολογηθεί μεταρρυθμίσεις με τις οποίες ενδυναμώνεται  ο ρόλος των τοπικών και περιφερειακών αρχών. Ακόμη πιο ξεκάθαρα αυτό αποτυπώνεται στις κατευθύνσεις που θέτει η ίδια η Ευρωπαϊκή Ένωση για τη νέα Προγραμματική Περίοδο 2007-2013 και σύμφωνα με τις οποίες: 
- οι Περιφέρειες επιβάλλεται να ενισχύσουν το ρόλο  τους για το μέλλον  της Ένωσης, 
- αναδεικνύεται ο κεντρικός ρόλος των πόλεων στην ανάπτυξη και την απασχόληση, 
- η Αυτοδιοίκηση συγκαταλέγεται στους βασικούς εταίρους και συνομιλητές στο σχεδιασμό, εφαρμογή και διαχείριση των προγραμμάτων.

Η χώρα μας όμως ενώπιον αυτής της πραγματικότητας εξακολουθεί να παραμένει, παρά τα βήματα που έχουν γίνει, το πιο συγκεντρωτικό κράτος της Ευρώπης των «27». Παρά τις διακηρυγμένες προθέσεις όλων, κυβέρνησης και πολιτικών κομμάτων, αλλά και της ίδιας της Αυτοδιοίκησης για να προχωρήσουμε σε μεταρρυθμίσεις με αποκέντρωση και αυτοδιοίκηση, αυτές δείχνουν να έχουν εγκλωβιστεί  στα γρανάζια του πολιτικού κόστους, φοβικών και μικροπολιτικών νοοτροπιών.
Έτσι η  χώρα μας, μετά τα τρία Κοινοτικά Πλαίσια Στήριξης, εξακολουθεί να  παρουσιάζει μεγάλα προβλήματα περιφερειακής ανάπτυξης. Εμμένει στην επιλογή της  διατήρησης ενός συγκεντρωτικού κράτους, το οποίο κρατά τις περιφέρειες  πολιτικά και οικονομικά, πλήρως εξαρτημένες από την κεντρική κυβέρνηση.
Οι όποιες απόπειρες διοικητικής αναδιάρθρωσης με αποκέντρωση και ενίσχυση της Αυτοδιοίκησης, είτε δεν στηρίχτηκαν μέχρι τέλους, είτε  έμειναν στα χαρτιά. Η Νομαρχιακή Αυτοδιοίκηση, αφού αποδυναμώθηκε ως θεσμός στη συνέχεια ξεπεράστηκε από την ίδια τη δυναμική των πραγμάτων.
Η πλέον γενναία μεταρρύθμιση, ο «ΚΑΠΟΔΙΣΤΡΙΑΣ», έμεινε ατελής λόγω του προβληματικού σχεδιασμού, της πλημμελούς οικονομικής, διοικητικής και πολιτικής στήριξής του, λόγω και μικροκομματικών σκοπιμοτήτων, με αποτέλεσμα να οδηγηθούμε στη σημερινή διόγκωση των προβλημάτων που βιώνουν οι «Καποδιστριακοί» Δήμοι.

Η καθυστέρηση της διοικητικής ανασυγκρότησης των μεγάλων αστικών κέντρων Αθήνας και Θεσσαλονίκης και όχι μόνο, που συγκεντρώνουν το 50% του ελληνικού πληθυσμού,  έχουν ως αποτέλεσμα την αναπαραγωγή και τη διαιώνιση σύνθετων προβλημάτων. 
Ο κατακερματισμός αρμοδιοτήτων, η ύπαρξη πολλαπλών φορέων και υπηρεσιών, η απουσία ενιαίου σχεδιασμού  για την αντιμετώπιση διαδημοτικών ζητημάτων, η έλλειψη των αναγκαίων πόρων, καθιστούν τις Δημοτικές Αρχές ανίσχυρες να ανταποκριθούν στα προβλήματα και τις προκλήσεις των καιρών. 
Κυρίες και κύριοι συνάδελφοι, η Αυτοδιοίκηση σήμερα, είτε το έχουμε συνειδητοποιήσει είτε όχι, βιώνει ήδη τα χαρακτηριστικά της νέας εποχής. Οι νέες προκλήσεις, οι δυνατότητες και οι ευθύνες για ουσιαστική αναβάθμιση και ισχυροποίησή της στο πολιτικό και διοικητικό σύστημα της χώρας, είναι ήδη πραγματικότητα. Η περαιτέρω καθυστέρηση ή ακόμη και οι άτολμες αποφάσεις για αλλαγές είναι βέβαιο ότι θα ισοδυναμούν με οπισθοχώρηση, με εγκατάλειψη κάθε στόχου για ριζικό μετασχηματισμό του πολιτικού και διοικητικού συστήματος της χώρας μας. Ισοδυναμεί με υποθήκευση του ίδιου του μέλλοντος της χώρας μας και δεν έχουμε τέτοιο δικαίωμα αγαπητοί συνάδελφοι. 
Η ρητή εντολή που έχουμε πάρει από τους πολίτες, κυβέρνηση, πολιτικά κόμματα  και Αυτοδιοίκηση, σε καμία περίπτωση δεν μας εξουσιοδοτεί να μείνουμε πίσω γιατί πρόκειται για τους Έλληνες και τα δικαιώματά τους, πρόκειται για τη χώρα και την προοπτική της. Δεν  πρόκειται απλώς για την εξουσία. Πρόκειται  για την κοινωνία και τους ανθρώπους.  
Όποια επιχειρήματα περί διατήρησης του συγκεντρωτισμού, είναι ελάχιστα και φτωχά, όπως είναι οι φοβικές προσεγγίσεις περί δεύτερου πρωθυπουργού όταν μιλάμε για αιρετό Περιφερειάρχη ή όπως είναι  η αμφισβήτηση της ποιότητας όλων των αιρετών όταν προσεγγίζουμε το ζήτημα της φορολογικής αποκέντρωσης. 
Δεν προσφέρουν τίποτε σε μια χώρα που θέλει να σταθεί όρθια στην σύγχρονη πραγματικότητα. 
Για μας, τους ανθρώπους της Τοπικής Αυτοδιοίκησης, αποτελεί πεποίθησή μας πως η ριζική αποκέντρωση απελευθερώνει δημιουργικές δυνάμεις, ότι το μέλλον της αποκέντρωσης και της ισχυρής Αυτοδιοίκησης δεν είναι υπόθεση μόνο των αιρετών, αλλά ότι αποτελεί το κεντρικό πολιτικό ζήτημα αυτής της χώρας. 
Έχουμε εδραιωμένη πεποίθηση ότι με αυτό το συγκεντρωτικό κράτος δεν μπορούμε να πάμε μπροστά, για αυτό και έχουμε τουλάχιστον από τετραετίας, προηγηθήκαμε κομμάτων και κυβερνήσεων, καταθέσει ολοκληρωμένες προτάσεις για τις αναγκαίες τομές και μεταρρυθμίσεις που θα μας οδηγήσουν στην αναζωογόνηση του εθνικού χώρου.
Πρώτη προτεραιότητα είναι η οριστική διαμόρφωση των δύο επιπέδων Αυτοδιοίκησης, τοπικού - περιφερειακού, ως μέρος του πολιτικού και διοικητικού συστήματος. 
Πρέπει να γίνει σαφές όμως ρητά ότι το πολιτικό - διοικητικό σύστημα ορθώνεται σε δύο πυλώνες, το κεντρικό κράτος και την Τοπική - Περιφερειακή Αυτοδιοίκηση. 
Κάθε πυλώνας έχει τη δική του Συνταγματική υπόσταση, τη δική του θεμελίωση στη λαϊκή κυριαρχία, το δικό του χαρακτήρα.
Θα πρέπει να γίνει σαφές ότι η ένταξη της Τοπικής Αυτοδιοίκησης στο πολιτικό-διοικητικό σύστημα, δεν συνεπάγεται την καθοιονδήποτε τρόπο ενσωμάτωσή της στο κεντρικό κράτος. 
Πιστεύουμε λοιπόν ότι τώρα, με δεσμευτικό χρονοδιάγραμμα και έχοντας δεδομένη τη σαφή έκφραση της βούλησης του Πρωθυπουργού, αλλά και τις προγραμματικές δεσμεύσεις της μεγάλης πλειοψηφίας των πολιτικών κομμάτων, είναι η ώρα να προχωρήσουμε σε ρήξεις με κατεστημένες νοοτροπίες και παγιωμένα συμφέροντα και να προχωρήσουμε στις μεταρρυθμίσεις εκείνες, διοικητική, πολιτική και οικονομική, που θα αναδείξουν το ρόλο της Αυτοδιοίκησης και θα ξαναδώσουν στο κεντρικό κράτος και την εκάστοτε κυβέρνηση τον πραγματικό τους επιτελικό ρόλο.

Η ΚΕΔΚΕ έχει προτείνει την υπαγωγή του συντονισμού αυτής της τιτάνιας προσπάθειας στον ίδιο τον Πρωθυπουργό, όπως έχει γίνει και σε άλλες χώρες της Ευρώπης. 

Καταθέτουμε λοιπόν  σήμερα ενώπιόν σας, στο Συνέδριό μας, για συζήτηση μια ολοκληρωμένη πρόταση που επεξεργαστήκαμε με  το Ινστιτούτο Τοπικής Αυτοδιοίκησης και επικυρώσαμε με απόφαση του Διοικητικού Συμβουλίου της ΚΕΔΚΕ, για το σύγχρονο κράτος, για ένα μοντέλο διακυβέρνησης με ισχ0υρή Αυτοδιοίκηση.
Η πρότασή μας στηρίζεται και ενσωματώνει τις αρχές της εγγύτητας και της επικουρικότητας, της εδαφικής και κοινωνικής συνοχής. Αξιοποιεί την μέχρι τώρα ελληνική εμπειρία και την ευρωπαϊκή πραγματικότητα. Υπηρετεί τις ανάγκες ενός σύγχρονου και αποτελεσματικού κράτους «στρατηγείου» που θα ασκεί τις αρμοδιότητες κρατικού χαρακτήρα στη βάση της αρχής της επικουρικότητας και θα ασκεί έλεγχο νομιμότητας στους δύο βαθμούς Αυτοδιοίκησης. 
Τι προτείνουμε και τι ζητάμε λοιπόν, αγαπητοί συνάδελφοι,  από αυτό εδώ το Συνέδριο:

1. Ζητάμε να καθιερωθεί ο Β΄ Βαθμός Αυτοδιοίκησης σε επίπεδο Περιφέρειας με αιρετούς Περιφερειάρχες και Περιφερειακά Συμβούλια. 
Η Περιφέρεια ως Β΄ Βαθμός Αυτοδιοίκησης, θα έχει ως βασική αρμοδιότητα να σχεδιάζει, να προγραμματίζει και να υλοποιεί περιφερειακές αναπτυξιακές πολιτικές, καθώς και την περιφερειακή  εξειδίκευση των εθνικών πολιτικών.

Η Περιφέρεια θα πρέπει να έχει εξασφαλισμένους τους αναγκαίους οικονομικούς πόρους και δυνατότητες αυτόνομης χάραξης και εφαρμογής πολιτικών για την προσέλκυση επενδύσεων και την περιφερειακή ανάπτυξη. 
Με δυο λόγια δηλαδή, να εναρμονιστούμε με τα ευρωπαϊκά δεδομένα και στον στρατηγικό στόχο του ΕΣΠΑ 2007-2013, που ορίζει ότι  κατά τη νέα προγραμματική περίοδο πρέπει να εξασφαλιστεί η ελκυστικότητα των Περιφερειών ως τόπων επενδύσεων, απασχόλησης, διαβίωσης και κοινωνικής συνοχής.
Σε αυτό το πλαίσιο οι σημερινές Νομαρχίες μπορούν να λειτουργήσουν ως αποκεντρωμένοι σε κάθε νομό δημοκρατικοί θεσμοί της Περιφερειακής Αυτοδιοίκησης με αιρετά όργανα και αρμοδιότητες. 
Ενώ, κρατικές αρμοδιότητες μπορούν να ασκηθούν σε επίπεδο Περιφέρειας και με αποσυγκεντρωμένες κρατικές υπηρεσίες.
Προτείνουμε ο νέος θεσμός, όπως και το Σύνταγμα ούτως ή άλλως επιβάλλει,  να λειτουργήσει από το 2010 και μετά. Η χρονική περίοδος που μεσολαβεί μέχρι τότε, θα πρέπει να αξιοποιηθεί ώστε να διασφαλιστεί η ομαλή μετάβαση στο νέο θεσμό. Δηλαδή, να αποσαφηνιστεί το πεδίο άσκησης των αρμοδιοτήτων μεταξύ κάθε επιπέδου διοίκησης, να επανακαθοριστεί το σύστημα κατανομής των οικονομικών πόρων μεταξύ κεντρικής εξουσίας και Τοπικής Αυτοδιοίκησης για την άσκηση αυτών  των αρμοδιοτήτων, να προετοιμαστούν οι δομές, οι λειτουργίες και βεβαίως το ανθρώπινο δυναμικό και να εξασφαλιστεί η απαραίτητη πολιτική και κοινωνική συναίνεση.
Σε κάθε περίπτωση, πάντως, εμείς αναμένουμε και τις θέσεις των συναδέλφων μας στην Νομαρχιακή Αυτοδιοίκηση, που θα τις διατυπώσουν στο συνέδριό τους με βάση την επιστημονικά τεκμηριωμένη μελέτη που έχουν αναθέσει και αυτοί, στο Ινστιτούτο Τοπικής Αυτοδιοίκησης.
2. Είναι ώριμο θεσμικά το αίτημα για συνενώσεις Δήμων με στόχο την ισχυροποίησή τους και την εξασφάλιση της βιωσιμότητάς τους.

Οι νέοι Δήμοι θα πρέπει να συγκροτηθούν έτσι ώστε να εξασφαλίζουν: τη βιωσιμότητα, τις δυνατότητες παροχής ικανοποιητικών υπηρεσιών και αναπτυξιακών  παρεμβάσεων, την ανταγωνιστικότητά τους, την αξιοποίηση του ενδογενούς δυναμικού, την προστασία του αστικού, αγροτικού και φυσικού περιβάλλοντος, την ισόρροπη ανάπτυξη και τελικά τη συγκράτηση του πληθυσμού στην ύπαιθρο.

Λαμβάνοντας δε υπόψη την ιδιομορφία της χώρας μας, που συγκεντρώνει μεγάλα συμπλέγματα νησιών, αυτά  θα πρέπει να αντιμετωπισθούν ως πλήρεις αυτοδιοικητικές μονάδες, με ισχυρές αρμοδιότητες και εξουσίες ακόμη  και κρατικού χαρακτήρα.
Τρεις είναι οι προϋποθέσεις κυρίες και κύριοι συνάδελφοι και κύριε  Υπουργέ, για έναν ουσιαστικό διάλογο στο ζήτημα αυτό με την κυβέρνηση και τα πολιτικά κόμματα: 

· 1η προϋπόθεση: η αναδιάρθρωση της Πρωτοβάθμιας Τοπικής Αυτοδιοίκησης δεν μπορεί να γίνει μεμονωμένα, πρέπει να είναι μέρος του συνολικού Εθνικού Προγράμματος Μεταρρύθμισης του πολιτικού μας συστήματος και της Δημόσιας Διοίκησης σε κεντρικό, περιφερειακό και τοπικό επίπεδο. 
· 2η προϋπόθεση: ανεξάρτητα από την επιλογή του τρόπου συνενώσεων - των εθελοντικών με κίνητρα ή των υποχρεωτικών με συνοδευτικά μέτρα -  θα πρέπει να προηγηθεί η χωροθέτηση των νέων ανθρωπογεωγραφικών ενοτήτων ως «ανοικτών πόλεων», με κριτήρια πληθυσμιακά, χωροταξικά, πολιτισμικά και κοινωνικοοικονομικά, με αξιοποίηση της εμπειρίας των παλαιότερων σχεδιασμών. 
Η προϋπόθεση αυτή είναι αναγκαία συνθήκη για να αποφευχθούν συνενώσεις που θα υπαγορεύονται από κομματικά και μικροπολιτικά κριτήρια, τα οποία  σε αρκετές  περιπτώσεις ήταν αυτά που ναρκοθέτησαν τον πρώτο «Καποδίστρια». Μάλιστα. τα ίδια αυτά κριτήρια κυριάρχησαν όταν  συντελέστηκε αργότερα  απόσχιση Κοινοτήτων από «Καποδιστριακούς» Δήμους. 

Η ευθύνη της εκάστοτε κυβέρνησης αλλά και όλων των κομμάτων είναι μεγάλη. Οφείλουν να           αντισταθούν σε κάθε μικροπολιτική πρόταση, απ’ όπου αυτή και αν προέρχεται.
· 3η προϋπόθεση: η αναδιάρθρωση της Πρωτοβάθμιας Τοπικής Αυτοδιοίκησης δεν θα πρέπει να εξαντληθεί στη θέσπιση ενός μόνο νόμου, που θα καθορίζει τα νέα διοικητικά όρια και θα καταλήγει σε μικρότερο αριθμό Ο.Τ.Α. 
Απαρέγκλιτος όρος για την επιτυχή έκβαση ενός νέου κύματος συνενώσεων Δήμων, πέραν του διαλόγου, είναι η σύνταξη και υλοποίηση ενός Εθνικού Επιχειρησιακού Προγράμματος Υποστήριξης  για τους νέους ΟΤΑ, το οποίο θα χρηματοδοτείται με  πόρους, ανεξάρτητους από τους ΚΑΠ, θα αξιοποιεί συμπληρωματικά τις δυνατότητες που παρέχει το ΕΣΠΑ και θα εξασφαλίζει τα ακόλουθα:

· την αποκέντρωση αρμοδιοτήτων, αλλά και τη φορολογική αποκέντρωση, 
· την κατασκευή των βασικών απαραίτητων τεχνικών υποδομών για  κάθε ανθρωπογεωγραφική ενότητα,

· τη στελέχωση των Ο.Τ.Α. και την αναβάθμιση του ανθρώπινου δυναμικού τους, 
· την ανάπτυξη και οργάνωση των δημοτικών λειτουργιών και ιδιαίτερα των επιτελικών λειτουργιών, 
· την ολοκλήρωση της εισαγωγής των τεχνολογιών πληροφορικής και επικοινωνιών στους Ο.Τ.Α., 
· τη βελτίωση των σχέσεων των Ο.Τ.Α. με το υπόλοιπο διοικητικό σύστημα, καθώς και κυρίως με την κοινωνία των πολιτών. 
Αγαπητοί συνάδελφοι, κατά τη διάρκεια των εργασιών του Συνεδρίου θα εξετάσουμε τις πρώτες προτάσεις που έχει καταθέσει η αρμόδια Επιτροπή της ΚΕΔΚΕ και η  Επιστημονική Επιτροπή του ΙΤΑ για αυτή τη μεταρρύθμιση που πρέπει να συνεγείρει ολόκληρη την Αυτοδιοίκηση. 
Θα επιστήσω την προσοχή σας σε δυο μόνο από τα  ζητήματα που προτείνει η μελέτη: 

α) Να αξιολογήσουμε τα μέχρι τώρα πεπραγμένα του «ΚΑΠΟΔΙΣΤΡΙΑ 1» και να αποφασίσουμε εξ αρχής με ποια κριτήρια θα προχωρήσουμε σε συνενώσεις, όποτε αυτές αποφασιστούν, είτε είναι εθελοντικές, είτε υποχρεωτικές: γεωγραφικά, πληθυσμιακά, πολιτισμικά, κοινωνικά, οικονομικά, αναπτυξιακά. 

β) Το Επιχειρησιακό Πρόγραμμα Υποστήριξης της Μεταρρύθμισης της Τοπικής Αυτοδιοίκησης, να περιέχει ένα ολοκληρωμένο και σαφές σύστημα εγγυήσεων και κινήτρων και κυρίως εξασφαλισμένη τη σχετική χρηματοδότηση και  αυτό γιατί όλοι έχουμε εμπεδώσει το γεγονός ότι καμία μεταρρύθμιση δεν μπορεί να υλοποιηθεί, χωρίς τους απαραίτητους και αναγκαίους πόρους.
Στο πλαίσιο αυτού του Επιχειρησιακού Προγράμματος Υποστήριξης και σε συμφωνημένο χρονοδιάγραμμα, θα πρέπει ο κάθε Δήμος να χρηματοδοτηθεί από την κυβέρνηση, για την υλοποίηση των νέων στόχων. 
3. Ζητάμε τη θεσμοθέτηση της μητροπολιτικής διακυβέρνησης  για τα πολεοδομικά συγκροτήματα Αθήνας, Θεσσαλονίκης και μερικών ακόμη πόλεων της χώρας,  με αιρετά διοικητικά Όργανα, τα οποία θα είναι αρμόδια να αντιμετωπίζουν ενιαία τα προβλήματα του μητροπολιτικού χώρου. 

Ενόψει του διαλόγου που ξεκινάμε με το Υπουργείο Εσωτερικών θα προχωρήσουμε έτσι όπως το πρότειναν και οι άμεσα ενδιαφερόμενες ΤΕΔΚ σε ένα ειδικό θεματικό Συνέδριο.

Από τώρα, πάντως, αποσαφηνίζουμε ότι ο πολεοδομικός και χωροταξικός σχεδιασμός, η περιφερειακή ανάπτυξη, η κοινωνική πολιτική, το περιβάλλον και η ποιότητα ζωής, η διαχείριση των απορριμμάτων, οι μεταφορές και οι τεχνικές υποδομές, το κυκλοφοριακό, καθώς και η πολιτική προστασία, δεν μπορούν παρά να είναι τομείς δράσης αυτών των μητροπολιτικών αυτοδιοικητικών θεσμών.

Κυρίες και κύριοι, σε κάθε περίπτωση πάντως σημαντικά ζητήματα όπως είναι η αύξηση της απασχόλησης, η σύγκλιση των περιοχών, η αντιμετώπιση του κοινωνικού αποκλεισμού, το περιβάλλον, η τοπική και περιφερειακή ανάπτυξη, δεν μπορούν να γίνουν πράξη αν δεν στηριχτούν με τους ανάλογους δημόσιους πόρους. 
Η Αυτοδιοίκηση λοιπόν, καταθέτει πρόταση - κλειδί για την υλοποίηση των μεταρρυθμίσεων. Εννοώ την προώθηση ουσιαστικής φορολογικής αποκέντρωσης χωρίς νέους φόρους, όπως ομόφωνα έχουμε αποφασίσει στο προηγούμενο Συνέδριό μας, κάτι που  άλλωστε ισχύει σε όλες τις χώρες της Ευρώπης. 

Δηλαδή μια συνολική φορολογική μεταρρύθμιση που θα αποσκοπεί στον εκδημοκρατισμό του φορολογικού συστήματος, όπου η διανομή του φορολογικού προϊόντος και των επενδυτικών προγραμμάτων θα προβλέπει ανακατανομή των πόρων κεντρικής εξουσίας - Τοπικής Αυτοδιοίκησης χωρίς επιπλέον φορολογική επιβάρυνση των πολιτών. 
Με την εφαρμογή της φορολογικής αποκέντρωσης θα πρέπει ταυτόχρονα να ξεκινήσουμε την συζήτηση ώστε οι ΚΑΠ να μετεξελιχθούν σε επιχορήγηση εξισορρόπησης, σε Ταμείο Συνοχής της Αυτοδιοίκησης.

Η Αυτοδιοίκηση δηλαδή, πρέπει να αποκτήσει όχι απλώς επάρκεια πόρων, αλλά και δημοσιονομική αυτοτέλεια και φορολογική εξουσία. Επάρκεια όχι μόνο ως προς τους πόρους, αλλά και ως προς τους μηχανισμούς ελέγχου αυτής της διαχείρισης, στο πλαίσιο πάντα ενός ενιαίου δημοσιονομικού συστήματος. Όλες αυτές οι μεταρρυθμίσεις θέτουν επί τάπητος το ζήτημα της οργάνωσης των ίδιων των Δήμων. 

Ο Κώδικας Δήμων και Κοινοτήτων που προώθησε η κυβέρνηση είναι μεν σε θετική κατεύθυνση, αλλά πρέπει να υποστηριχθεί συστηματικά η εφαρμογή του. Μέχρι τώρα που μιλάμε, ένα σημαντικό μέρος του παραμένει ανενεργό καθώς δεν έχουν εκδοθεί ακόμη πολλές Υπουργικές Αποφάσεις και Προεδρικά Διατάγματα. 
Αυτό έχει ως συνέπεια σημαντικές διατάξεις του να μη μπορούν να εφαρμοστούν και να μπλοκάρει η διαδικασία επίλυσης χρόνιων προβλημάτων.
Ελπίζουμε κύριε Υπουργέ, ότι το έλλειμμα αυτό που υπάρχει, σύντομα θα πάψει να υφίσταται.

Όμως αγαπητοί συνάδελφοι, βασική προϋπόθεση για να γίνουν όλα αυτά πράξη, για να μπορούμε να συζητήσουμε επί της ουσίας για κάθε βήμα, είναι η επίλυση του οικονομικού προβλήματος της Αυτοδιοίκησης. 
Εμείς επανειλημμένα έχουμε υπογραμμίσει πως καμία μεταρρύθμιση δε μπορεί να προχωρήσει, εάν δεν αντιμετωπιστούν τα οικονομικά προβλήματα της Αυτοδιοίκησης, αν δεν διατεθούν οι απαραίτητοι πόροι και αν δεν ξεκαθαριστούν οι αρμοδιότητες.

Όλοι οφείλουν να καταλάβουν πως η επένδυση στην Αυτοδιοίκηση είναι επένδυση στο μέλλον της χώρας. Το επιτελείο της κυβέρνησης οφείλει να σεβαστεί τις δεσμεύσεις του. Οι υποσχέσεις πρέπει να τηρούνται και αν κάποιοι τις ξεχνούν, η ΚΕΔΚΕ θα τις υπενθυμίζει και βεβαίως θα διεκδικεί τα οφειλόμενα. 
Ο ρόλος του κάθε Δημάρχου, που έχει γεμίσει σήμερα αυτήν εδώ την αίθουσα, δεν είναι να γυρίζει από γραφείο σε γραφείο Υπουργού της οποιαδήποτε κυβέρνησης και να επαιτεί τα αυτονόητα. Αυτό το έχουμε ξεκαθαρίσει. 
Η Αυτοδιοίκηση έχει τη δική της συνταγματική υπόσταση, τη δική της θεμελίωση στη λαϊκή κυριαρχία και ως τέτοια θα πρέπει να αντιμετωπιστεί.
Όλοι μας έχουμε εκλεγεί για να υπηρετήσουμε τους πολίτες, για να προσφέρουμε υπηρεσίες υψηλής ποιότητας, για να δημιουργήσουμε υποδομές, για να σχεδιάσουμε και να υλοποιήσουμε αναπτυξιακά προγράμματα που θα αναζωογονήσουν την ύπαιθρο και τις πόλεις μας.
Για όλα αυτά μας εμπιστεύτηκαν οι συμπολίτες και επειδή ο χώρος ευθύνης μας είναι πολύ συγκεκριμένος και ορατός, μπορείς να τον περπατήσεις - και ο καθένας από μας το κάνει καθημερινά - πρέπει να γίνει λοιπόν κατανοητό ότι μπορούμε να αφουγκραστούμε και να καταλάβουμε, ως η εγγύτερη στον πολίτη Αρχή, τι θέλει και τι αντέχει η κοινωνία μας. 

Πώς όμως θα αντιμετωπίσουμε τα οικονομικά προβλήματα της Αυτοδιοίκησης και θα προχωρήσουν οι μεταρρυθμίσεις, όταν μεταφέρονται αρμοδιότητες χωρίς την συνταγματικά επιβαλλόμενη μεταφορά κονδυλίων, όταν δημιουργούνται ελλείμματα που χρεώνονται στην Αυτοδιοίκηση, ενώ υπεύθυνοι είναι εκείνοι που δεν τηρούν το γράμμα και το πνεύμα της συνταγματικής επιταγής;
Η ευθύνη και της παρούσης κυβέρνησης αλλά και των προηγουμένων στο θέμα αυτό, είναι πολύ μεγάλη.

Αγαπητοί συνάδελφοι, από τα μέχρι τώρα δεδομένα και από μια πρώτη γεύση που πήραμε από το προσχέδιο του προϋπολογισμού του 2008, φαίνεται ότι κάποιοι εξακολουθούν να σχεδιάζουν ερήμην της Αυτοδιοίκησης και των αναγκών της. 
Από μια πρώτη ανάγνωση του προσχεδίου του προϋπολογισμού για το έτος 2008, προκύπτουν τα εξής:

Οι δαπάνες στο ΠΔΕ του Υπουργείου Εσωτερικών μειώνονται κατά 14,6%. Το γεγονός αυτό αναμένεται να επηρεάσει την ολοκλήρωση χρηματοδοτούμενων έργων από εθνικούς πόρους, την εξέλιξη των κοινοτικών έργων που απαιτούν εθνική συμμετοχή, την υποστήριξη των ΟΤΑ με έκτακτες επιχορηγήσεις, αλλά και τη συμμετοχή των άλλων Υπουργείων στη χρηματοδότηση του «ΘΗΣΕΑ». 

Το κυριότερο όμως πρόβλημα που προκύπτει, είναι ότι δεν υπάρχει καμία πρόβλεψη για το κόστος της διοικητικής μεταρρύθμισης μολονότι σύμφωνα και με τις κυβερνητικές εξαγγελίες, οι εθελοντικές συνενώσεις θα ξεκινήσουν μέσα στο 2008. 

Αλήθεια κύριε Υπουργέ, εμείς θα σταθούμε δίπλα σας στο σημείο αυτό, με τις προϋποθέσεις που ακούσατε. Όμως πού θα  βρεθούν οι πόροι για να προχωρήσουν οι διοικητικές μεταρρυθμίσεις; 

Όταν, τα έσοδα του Υπουργείου Εσωτερικών από τον τακτικό προϋπολογισμό προβλέπεται να αυξηθούν συνολικά κατά 8,4%., δηλαδή αύξηση της τάξης 299 εκατομμυρίων ευρώ. Σε αυτή την αύξηση συμπεριλαμβάνονται οι αυξήσεις στους κωδικούς της Κεντρικής Υπηρεσίας, της Νομαρχιακής Αυτοδιοίκησης και της Πρωτοβάθμιας Αυτοδιοίκησης.
Αδιευκρίνιστο παραμένει αν θα καλυφθούν και από πού  και σε τι ποσοστό οι απαιτούμενες δαπάνες μισθοδοσίας του προσωπικού των ΟΤΑ που μονιμοποιήθηκε με βάση το Π.Δ. 164/04 και οι οποίες προϋπολογίζεται να ξεπεράσουν τα 250 εκατομμύρια ευρώ. Καμία πρόβλεψη δεν υπάρχει, όπως και το 2007, για τη Δημοτική Αστυνομία, της οποίας το ετήσιο   το ετήσιο λειτουργικό κόστος ανέρχεται περίπου στα 130 εκατομμύρια ευρώ. Οι συζητήσεις για το χρηματοδοτικό σχήμα στο Υπουργείο Εσωτερικών έχουν σταματήσει, χωρίς να ολοκληρωθούν, ενώ η ΚΕΔΚΕ έχει προτείνει η χρηματοδοτική σχέση κράτους –Τοπικής Αυτοδιοίκησης να φτάνει το επτά προς τρία. 
Καμία αύξηση δεν προβλέπεται στις δαπάνες για τις μεταφερθείσες στην Τοπική Αυτοδιοίκηση αρμοδιότητες. 

Να σημειωθεί ότι το 2006 από τον κρατικό προϋπολογισμό δόθηκαν για τις μεταφερθείσες αρμοδιότητες 180 εκατομμύρια ευρώ, όταν στην Κ.Υ.Α. ενεγράφησαν 421 εκατομμύρια ευρώ. Η διαφορά των 262 εκατομμυρίων ευρώ χρηματοδοτήθηκε κυρίως με πόρους των ΟΤΑ. 
Στον προϋπολογισμό του 2007 έχει εγγραφεί το ίδιο ποσό, 180 εκατομμύρια ευρώ. Το συνολικό έλλειμμα για το χρονικό διάστημα 2003-2007, από την περιορισμένη απόδοση των πόρων για την χρηματοδότηση των μεταφερθεισών αρμοδιοτήτων, ξεπερνά ενδεχομένως το 1,1 εκατομμύρια ευρώ, το ένα δις κόμμα ένα εκατομμύρια ευρώ.
Σαν να μην έφτανε αυτό είχαμε και επιπλέον αφαίμαξη πόρων από τα ταμεία των Δήμων με την περικοπή των Κεντρικών Αυτοτελών Πόρων για να καλυφθούν οι δαπάνες του Υπουργείου Παιδείας. 
Η πιο «εκκωφαντική παράλειψη», μέχρι στιγμής τουλάχιστον και θα σας εξηγήσω τι εννοώ, του προσχεδίου Προϋπολογισμού για το 2008, κυρίες και κύριοι συνάδελφοι,  είναι η απουσία οποιασδήποτε πρόβλεψης για την απόδοση των παρακρατηθέντων – υπεξαιρεθέντων πόρων της Τοπικής Αυτοδιοίκησης για πολλά τώρα χρόνια.
Εδώ θα ήθελα να σας πω προφορικά και εκτός κειμένου τη συζήτηση, τη συμφωνία καταρχήν εκ μέρους μας και τη δέσμευση του οικονομικού επιτελείου της κυβέρνησης, δια στόματος του Υπουργού Οικονομικών, του κυρίου Αλογοσκούφη, σχετικά με το ένα  δις τετρακόσια έντεκα εκατομμύρια ευρώ, που υπενθυμίζω ότι είναι το ποσό στο οποίο έχει επέλθει σύγκλιση απόψεων, όχι ταυτότητα αλλά σύγκλιση απόψεων, μεταξύ της ΚΕΔΚΕ και του Γενικού Λογιστηρίου του Κράτους, που αφορούν τα παρακρατηθέντα μέχρι το 2003. Δεν έχει επέλθει συμφωνία και σύγκλιση από το 2003 μέχρι το 2007. 

Ο κύριος Υπουργός δεσμεύτηκε ότι θα εγγραφεί στο προοίμιο του προϋπολογισμού που θα πάει προς ψήφιση τον Δεκέμβρη στην ολομέλεια της Βουλής, ότι θα βάλει μέσα το σύνολο αυτό του 1,5 δις περίπου εκατομμυρίων ευρώ, υπό μορφή ομολόγων, τριετούς, πενταετούς και δεκαετούς εξόφλησης, τα οποία όμως αφού γίνει διανομή εις τους Δήμους, οι Δήμοι θα μπορούν να τα καταθέτουν ως εγγύηση σε τράπεζες ή ενδεχομένως στο Ταμείο Παρακαταθηκών και Δανείων και να παίρνουν άμεσα μέσα στο 2008 το αντιστοιχούν ποσό. Εάν και εφόσον αυτό εγγραφεί στον φετινό προϋπολογισμό και ξεκινήσει η εκταμίευση από το 2008, καταρχήν είναι κάτι που μας ικανοποιεί γιατί για πρώτη φορά το επίσημο κράτος φαίνεται να αναγνωρίζει και τυπικά και όχι μόνο προφορικά το τι οφείλει στην Τοπική Αυτοδιοίκηση από τους παρακρατηθέντες πόρους. 

Συμπερασματικά όσον αφορά λοιπόν τα οικονομικά μας ζητήματα και μέχρι να το δούμε γραμμένο εγώ είμαι υποχρεωμένος να μην το συμπεριλάβω στην εισήγησή μου, για τα παρακρατηθέντα εισηγούμαστε 
1. Ανακοίνωση χρονοδιαγράμματος και του τρόπου απόδοσης των παρακρατηθέντων πόρων της Τοπικής Αυτοδιοίκησης. 
2. Για τις μεταφερθείσες – μεταφερόμενες αρμοδιότητες, πλήρη εφαρμογή του άρθρου  102 παρ.5 του Συντάγματος. 
3. Για τους συμβασιούχους του 164, το Δημόσιο να καταβάλλει από τον Τακτικό Προϋπολογισμό, τη δαπάνη μισθοδοσίας όλων των συμβασιούχων που καλύπτουν μεταφερθείσες ή μεταφερόμενες υπηρεσίες από την Κεντρική Διοίκηση στην Αυτοδιοίκηση.
Ο Τακτικός Προϋπολογισμός να χρηματοδοτήσει επίσης όποιες επιπλέον δαπάνες κριθούν ότι είναι νόμιμες.
4.  Για τους Κεντρικούς Αυτοτελείς Πόρους, προτείνεται η 
    συμμετοχή στους ΚΑΠ του 10% των φορολογικών εσόδων   

    του ΦΠΑ.

    Προτείνεται η συμμετοχή στους ΚΑΠ του 20% των           

    εσόδων ΠΟΕ.
   Περιορισμός των οριζοντίων δράσεων των ΚΑΠ και ΣΑΤΑ. 

       5. Για τα τέλη κυκλοφορίας ζητάμε αύξηση του ποσοστού της 
  Πρωτοβάθμιας Αυτοδιοίκησης στο 90%, αφού υπενθυμίζω  
          ότι από την 1/1/2008 οι αρμοδιότητες για επισκευή στους  
  δρόμους πλην των εθνικών οδών, μεταφέρονται πλέον  

  στην   Τοπική Αυτοδιοίκηση, χωρίς στο προσχέδιο 

  προϋπολογισμού να υπάρχουν οι αντίστοιχοι πόροι.  
  Βεβαίως έχουμε πάρει και εδώ την δέσμευση, αλλά δεν το 

  έχουμε  δει γραμμένο ακόμα, από τον Υπουργό 

  Οικονομικών, ότι κατά την εκτέλεση του προϋπολογισμού  

  θα αφαιρεθούν τα αντίστοιχα ποσά από τα αρμόδια μέχρι  

  τώρα Υπουργεία και θα μεταφερθούν στην Τοπική  

  Αυτοδιοίκηση. Θα μας επιτρέψουν να είμαστε ολίγο   

  δύσπιστοι. 
     6. Για την φορολογική αποκέντρωση, μεταφορά, στην Τοπική 

Αυτοδιοίκηση, φορολογικών πόρων και όχι επιβολή νέων. 
Άμεσα, ως η πλέον εφικτή και υλοποιήσιμη λύση προτείνεται η συμμετοχή στα έσοδα του προγραμματιζόμενου από την κυβέρνηση Ενιαίου Φόρου Κατοχής Ακινήτων με προοπτική την πλήρη μεταφορά του στην Τοπική Αυτοδιοίκηση, όπως ισχύει στις περισσότερες ευρωπαϊκές χώρες. 
Ο Υπουργός Οικονομικών δέχτηκε καταρχήν να φτιαχτεί μία κοινή Επιτροπή και να συζητήσει το συγκεκριμένο θέμα. 
Κυρίες και κύριοι συνάδελφοι, εμείς θεωρούμε ότι δεν μπορούμε να συναινέσουμε σε καμία μεταρρύθμιση, όταν ούτε την καθημερινότητα δεν μπορούμε να διαχειριστούμε λόγω της έλλειψης των απαραίτητων πόρων και αυτό γιατί  πολύ απλά οι  μεταρρυθμίσεις θα παραμείνουν στα χαρτιά και μάλιστα με την Αυτοδιοίκηση να εμφανίζεται απολογούμενη και εκτεθειμένη. 

Βέβαια, υπάρχει και ένας ακόμα κίνδυνος. Να χαθούν  κονδύλια, να χαθεί ένα σημαντικό μέρος από το Ε.Σ.Π.Α. 2007 – 2013, όπου που η κυβέρνηση υποσχέθηκε πως στο συντριπτικό του ποσοστό θα κατευθυνθεί στην περιφέρεια.

Έχουμε προτείνει συγκεκριμένα μέτρα όχι μόνο για να αποφευχθεί αυτός ο κίνδυνος, αλλά για να αξιοποιήσει στο έπακρο η Τοπική Αυτοδιοίκηση την μεγάλη  και τελευταία ευκαιρία που της δίνεται μέσω του ΕΣΠΑ:
1. Να διασφαλιστεί η συμμετοχή όλων των ΟΤΑ, είτε πιστοποιηθούν είτε όχι, στον προγραμματισμό των έργων των Επιχειρησιακών Προγραμμάτων.
2. Να χρηματοδοτηθεί από την τεχνική βοήθεια του Γ’ ΚΠΣ και του Ε.Σ.Π.Α. 2007–2013, πρόγραμμα συλλογικής επιστημονικής και τεχνικής υποστήριξης των ΟΤΑ για τη συμμετοχή τους στο Ε.Σ.Π.Α. 

3. Να δοθεί νομοθετικά στις Τοπικές Ενώσεις Δήμων και Κοινοτήτων, όπως και στις Νομαρχιακές Αυτοδιοικήσεις, η δυνατότητα να συγκροτούν Ομάδες Διοίκησης Έργου με στόχο την υποστήριξη των ΟΤΑ του Νομού τους. 

4. Η «Δήμος Α.Ε.» να είναι εταιρία της Αυτοδιοίκησης και όχι κρατική.
Ζητούμε την άμεση έναρξη υλοποίησής τους, γιατί εάν καθυστερήσουν έστω και για ένα εξάμηνο, θα τελειώσει η δημοτική θητεία μας και εμείς ακόμη θα είμαστε στη φάση της ωρίμανσης των έργων μας.
Το σχετικό σχέδιο νόμου για το ΕΣΠΑ που έχει κατατεθεί ήδη στη Βουλή και ψηφίστηκε ή ψηφίζεται από την αρμόδια κοινοβουλευτική Επιτροπή, εκτιμούμε ότι είναι προς θετική κατεύθυνση.

Αγαπητοί συνάδελφοι, η Αυτοδιοίκηση και αυτό το έχει αποδείξει, συνειδητοποιεί πως όσο αυξάνονται οι ευθύνες της, τόσο περισσότερο θα πρέπει να σκύψει και να εξετάσει τη μεταρρύθμιση και των δικών της δομών. Να κάνει ταχύτατα βήματα, ώστε να είναι σε θέση να διαχειριστεί πιο ορθολογικά τους πόρους της, να αυξήσει την απορροφητικότητα των κονδυλίων της και να μη μπορεί κανείς να κάνει λόγο για έλλειψη διαφάνειας.
Εδώ θέλω να κάνω μια επισήμανση και χαίρομαι που υπάρχουν εκπρόσωποι από πάρα πολλούς κοινωνικούς φορείς, αλλά κυρίως από την κυβέρνηση και από όλους τους πολιτικούς φορείς. Δεν μπορεί κυρίες και κύριοι συνάδελφοι, να απαξιώνεται ένας ολόκληρος θεσμός για περιστατικά που όλοι καταδικάζουμε και τα οποία έχουν ονοματεπώνυμο. Η Αυτοδιοίκηση έχει κάνει προτάσεις και θα επιμένει, ώστε να διασφαλίσουμε ακόμη αποτελεσματικότερες διαδικασίες ελέγχου και λογοδοσίας. Δεν παριστάνουμε την κοινωνία των αγγέλων, αλλά δεν αποδεχόμαστε αφορισμούς ή γνωματεύσεις κάποιων ανεξαρτήτων Αρχών ότι είμαστε το πιο διεφθαρμένο κομμάτι της ελληνικής κοινωνίας. Αυτό δεν το δεχόμαστε και δεν πρόκειται να το αποδεχτούμε ποτέ. 
Το «κλειδί» πάντως βρίσκεται στον εκσυγχρονισμό των σημερινών δομών, που δεν μπορούν να ανταποκριθούν σε έναν αναβαθμισμένο ρόλο του θεσμού. Τα τελευταία χρόνια έγινε περισσότερο από φανερό σε ευρωπαϊκό επίπεδο ότι αν επιδιώκουμε την κοινωνική και εδαφική συνοχή και με δεδομένο ότι τα κοινωνικά προβλήματα γεννιούνται και αντιμετωπίζονται σε τοπικό επίπεδο, η Τοπική Αυτοδιοίκηση οφείλει να έχει κεντρικό ρόλο τόσο στην πρόληψη του κοινωνικού αποκλεισμού, όσο και την κοινωνική ενσωμάτωση.  
Είναι σε όλους γνωστό ότι η Τοπική Αυτοδιοίκηση τα τελευταία χρόνια έχει μπει δυναμικά στον τομέα των κοινωνικών – προνοιακών δομών και έχει αποδείξει πως μπορεί να προσφέρει υπηρεσίες υψηλού επιπέδου σε εκατοντάδες χιλιάδες συμπολίτες μας, με τις χιλιάδες δομές που δημιουργήθηκαν («Βοήθεια στο Σπίτι», ΚΑΠΗ, ΚΗΦΙ, βρεφονηπιακοί σταθμοί, μονάδες κοινωνικής μέριμνας, ΚΔΑΠ, δομές ΑΜΕΑ, κ.λπ.),   όπου απασχολούνται δεκάδες χιλιάδες εργαζόμενοι.  

Πολλές από αυτές τις δομές που δημιουργήθηκαν από τα Κοινοτικά Πλαίσια Στήριξης, το Εθνικό Πιλοτικό Πρόγραμμα «Βοήθεια στο Σπίτι» κ.λ.π., σήμερα αντιμετωπίζουν πρόβλημα συνέχειας και βιωσιμότητας γιατί παρά τη συνταγματική επιταγή για τις μεταφερόμενες αρμοδιότητες, δεν διασφαλίζεται το κόστος λειτουργίας τους από τον κρατικό προϋπολογισμό. Παραδείγματος χάριν, όλοι ξέρουμε ότι ένα μέρος των δομών αυτών, έχει διασφαλιστεί η  χρηματοδότησή του μέχρι 30/8/208.  Έχουμε την υπόσχεση – δέσμευση του Υπουργού Οικονομικών ότι τα 43 επιπλέον εκατομμύρια ευρώ που λείπουν για να καλυφθούν οι τελευταίοι τέσσερις μήνες του 2008, θα μπουν από τώρα στο προσχέδιο δηλαδή του προϋπολογισμού. Περιμένουμε να το δούμε και αυτό. 
Ζητάμε τη διατήρηση και συνέχεια των δομών αυτών με τη χρηματοδότησή τους από τον κρατικό προϋπολογισμό. 

Σε ότι αφορά την απασχόληση απαιτείται άμεσα η αποκέντρωση των πολιτικών και των υπηρεσιών απασχόλησης, ενώ πρέπει το Εθνικό Σχέδιο Δράσης για την Απασχόληση να διαρθρωθεί σε Περιφερειακά και Τοπικά Σχέδια Δράσης και αυτά με τη σειρά τους να συνδυαστούν με τις προτεραιότητες των Περιφερειακών και Τοπικών Σχεδίων Δράσης για την Κοινωνική Ενσωμάτωση. Καθοριστικός θα πρέπει να είναι ο  ρόλος της Τοπικής Αυτοδιοίκησης. 

Αγαπητοί Σύνεδροι, όλοι αναγνωρίζουμε πόση αξία έχει σήμερα η προστασία του περιβάλλοντος, το τόνισα και στην αρχή της ομιλίας μου. Πώς όμως θα υλοποιηθούν πολιτικές και προγράμματα προστασίας του περιβάλλοντος; Πώς θα υλοποιηθεί το Γενικό Πλαίσιο Χωροταξικού Σχεδιασμού, που ορθώς προβλέπει διοικητική αναδιάρθρωση και το οποίο θα εξετάσουμε σε ειδική ενότητα, αν δεν χρηματοδοτηθούν οι απαραίτητες δράσεις;

Θα ήθελα να σταθώ ιδιαίτερα σε ορισμένα μόνο ζητήματα που απασχολούν την Τοπική Αυτοδιοίκηση: 

Μείζον  ζήτημα που μας αφορά όλους και που η ως τώρα αντιμετώπισή του δεν πρέπει να κάνει κανέναν περήφανο, ούτε την Αυτοδιοίκηση ούτε την κεντρική Διοίκηση, είναι η διαχείριση των απορριμμάτων.
Καταρχήν, οφείλουμε, για να μην αναφερόμαστε μόνον στις ευθύνες των άλλων, να αναγνωρίσουμε πως παρ’ ότι υπάρχει ένα σύγχρονο θεσμικό πλαίσιο, πολλοί Δήμοι δεν έχουν ξεπεράσει χρόνιες αγκυλώσεις, με αποτέλεσμα το πρόβλημα της διαχείρισης να διαιωνίζεται με επιπτώσεις στο περιβάλλον και τη δημόσια υγεία. 
Η ΚΕΔΚΕ έχει στη διάθεσή της μια ολοκληρωμένη μελέτη από το ΙΤΑ, που μπορεί και πρέπει να αποτελέσει την αρχή μιας άλλης αντιμετώπισης που θα οδηγήσει: 

· στην άμεση κατάργηση και αποκατάσταση των χώρων μη ελεγχόμενης απόθεσης απορριμμάτων, 

· στην αξιολόγηση των σύγχρονων τεχνολογιών διαχείρισης, επεξεργασίας και αξιοποίησης των απορριμμάτων, χωρίς αγκυλώσεις και ταμπού, που καταρρίπτονται άλλωστε από την επιστημονική έρευνα, 

· στη συστηματική υλοποίηση προγραμμάτων ανακύκλωσης, με την ΚΕΔΚΕ να έχει ένα σημαντικό συντονιστικό ρόλο, 

· στην κατασκευή υποδομών διαχείρισης των βιομηχανικών, τοξικών και μολυσματικών αποβλήτων.
Τελικός στόχος, ο προγραμματισμός για βιώσιμη διαχείριση των απορριμμάτων, με βασικές επιδιώξεις :
· Την άμεση υλοποίηση  των περιφερειακών σχεδιασμών, 
· τη μείωση του παραγόμενου όγκου των απορριμμάτων,

· την προώθηση και στήριξη της ανακύκλωσης, 
· και τέλος τη δρομολόγηση διαδικασιών αξιοποίησης των νέων τεχνολογιών και διαχείρισης των απορριμμάτων. 
Είναι λυπηρό για όλους μας να επιδεικνύουμε τόσα χρόνια τόσο μεγάλη αδιαφορία  για το πρόβλημα, κρύβοντάς το «κάτω από το χαλί», να πληρώνουμε πρόστιμα, ενώ είναι παγκοσμίως γνωστό ότι ο τομέας διαχείρισης πέρα από τη σημασία που έχει για την ποιότητα ζωής των πολιτών, ταυτόχρονα αποτελεί έναν από τους ταχύτερα αναπτυσσόμενους κλάδους της οικονομίας τα τελευταία 15 χρόνια.

Άλλο σημαντικό πρόβλημα είναι οι κλιματικές αλλαγές. Η ανθρωπογενής ανατροπή της παγκόσμιας κλιματικής ισορροπίας είναι πέραν πάσης αμφιβολίας γεγονός. 
Σε ότι αφορά τη χώρα μας, η  πολιτική μας απέχει σημαντικά από τις απαιτήσεις που επιβάλει η κρισιμότητα των περιστάσεων. Παρά τις συνεχείς διακηρύξεις, δεν έχουν γίνει βήματα για την αλλαγή του ενεργειακού προτύπου σε βάρος των  καυσίμων και υπέρ των ανανεώσιμων πηγών ενέργειας, καθώς και για τη μείωση των λοιπών αερίων του θερμοκηπίου.
Εμείς έχουμε προχωρήσει σε επεξεργασίες και σε συνεργασία με το Πανελλήνιο Δίκτυο Οικολογικών Οργανώσεων καταθέσαμε συγκεκριμένες προτάσεις. 

Μεταξύ των άλλων προτείνουμε:
· Ταχεία ψήφιση ενός αποτελεσματικού χωροταξικού σχεδίου για τις ΑΠΕ,

· Εγκατάλειψη κάθε σχεδίου για νέες ανθρακικές μονάδες,

· Εθνικό σχέδιο εξοικονόμησης ενέργειας εξειδικευμένο ανά τομέα (δόμηση, βιομηχανία, κατοικίες, μεταφορές),

· Βιώσιμη διαχείριση των στερεών αποβλήτων στην κατεύθυνση εξοικονόμησης ενέργειας  μέσω επανάχρησης, ανακύκλωσης και κομποστοποίησης,

· Πλατιά ενημέρωση του πληθυσμού για την εξοικονόμηση ενέργειας, τις ΑΠΕ, το παγκόσμιο πρόβλημα των κλιματικών αλλαγών, ώστε να στηριχθεί και σε ατομικό επίπεδο η αλλαγή ενεργειακής συμπεριφοράς.
Ειδικά για τη συμβολή της Τοπικής Αυτοδιοίκησης εισηγούμαστε ενδεικτικά μεταξύ των άλλων:

· Τη σταδιακή αντικατάσταση της χρήσης συμβατικών μορφών ενέργειας σε όλες τις λειτουργίες και δραστηριότητες της Τοπικής Αυτοδιοίκησης (δημοτικά κτίρια, σχολεία, αντλιοστάσια, βιολογικούς καθαρισμούς, δημοτικό φωτισμό, δημοτικά κολυμβητήρια, δημοτική συγκοινωνία), με ΑΠΕ.
· Την ενσωμάτωση στο ετήσιο πρόγραμμα προμηθειών του κάθε Δήμου, ενός ποσοστού «πράσινων προμηθειών», με παράλληλη προώθηση των απαιτούμενων νομοθετικών και διοικητικών ρυθμίσεων,

· Τη δημιουργία ποδηλατοδρόμων στις πόλεις,

· Την προώθηση λιγότερο ενεργοβόρων λειτουργιών στις πόλεις και λιγότερο υδρόφιλων καλλιεργειών στην ύπαιθρο.

Μία άλλη σημαντική μεταρρύθμιση, που θα τη χαρακτήριζα «κλειδί» για να φτάσουμε στη σύγκλιση με τον ευρωπαϊκό και το διεθνή μέσο όρο, είναι η μεταρρύθμιση που θα οδηγήσει την Αυτοδιοίκηση στην ψηφιακή εποχή.

Η ενσωμάτωση των Τεχνολογιών Πληροφορικής και Επικοινωνιών στον τρόπο οργάνωσης και διοίκησης των Δήμων δίνει τη δυνατότητα στους φορείς να παράσχουν νέες υπηρεσίες στους πολίτες και στο πιο απομακρυσμένο χωριό, να εφαρμόσουν  καινοτόμες μεθόδους διοίκησης και ανάπτυξης και βέβαια, είναι ένα σημαντικό εργαλείο για να διασφαλίσουμε τον έλεγχο, τη διαφάνεια, τη λογοδοσία, αρχές απόλυτα συνυφασμένες, όπως προείπα, με τη νέα Αυτοδιοίκηση που οραματιζόμαστε και σχεδιάζουμε.

Ήδη η ΚΕΔΚΕ, σε συνεργασία με το ΙΤΑ, το ΕΜΠ, την ΠΕΤΑ και την ΕΕΤΑΑ, υλοποιεί σημαντικά έργα του Επιχειρησιακού Προγράμματος «Κοινωνία της Πληροφορίας». 
Είναι ευκαιρία σήμερα που βρισκόμαστε όλοι εδώ να τονίσουμε ότι από τον ερχόμενο μήνα αρχίζει η υλοποίηση ενός  γιγαντιαίου προγράμματος ενημέρωσης και ευαισθητοποίησης του συνόλου  των αιρετών της Πρωτοβάθμιας Αυτοδιοίκησης 17.616 Δημάρχων, Δημοτικών Συμβούλων, Προέδρων Κοινοτήτων και Κοινοτικών Συμβούλων, ώστε να κατανοήσουμε όλοι  τις δυνατότητες που μας προσφέρει η εισαγωγή στις νέες τεχνολογίες. 
Το συγχρηματοδοτούμενο από ευρωπαϊκούς και εθνικούς πόρους Πρόγραμμα, με την επωνυμία «Ψηφιακός Δήμος», προϋπολογισμού 7 εκατομμυρίων ευρώ, θα «τρέξει» μέσα στους επόμενους 8 μήνες μέχρι την τελευταία γωνιά της χώρας μας. 

Επίσης, σε λίγες ημέρες στη Θεσσαλονίκη στα πλαίσια του «POLIS 2007», θα πραγματοποιήσουμε θεματικό συνέδριο για την ευρυζωνικότητα και την Τοπική Αυτοδιοίκηση  και σας καλώ όλους να το παρακολουθήσετε.
Δράττομαι της ευκαιρίας που σήμερα είναι εδώ κυβέρνηση και ολόκληρος ο πολιτικός κόσμος και μάλιστα η αξιωματική αντιπολίτευση σε επίπεδο κορυφής της. Στο Συνέδριο POLIS κύριε Υπουργέ, στη Θεσσαλονίκη, θα μπει από την ΚΕΔΚΕ επιτακτικά το θέμα ότι δεν εκχωρούμε ανεξέλεγκτα και δωρεάν  το υπέδαφος των πόλεών μας για να  σκάβουν οι οποιεσδήποτε ΔΕΚΟ, να πλουτίζουν, να αφήνουν τα χαντάκια ακάλυπτα και οι πολίτες να τα βάζουν με τους Δήμους. Θα σας έρθει ομόφωνη, όπως πιστεύω πρόταση, αλλά που θα χρειαστεί σίγουρα καινούργια νομοθετική διάταξη. 

Αγαπητοί συνάδελφοι, τελειώνοντας, βρισκόμαστε μπροστά σε μεγάλες προκλήσεις που απαιτούν τη μέγιστη ομοφωνία μας, την έμπρακτη αλληλεγγύη  και την ενότητά μας.

Έχω τονίσει και άλλες φορές ότι οφείλουμε να αφήσουμε  τις κομματικές μας ταυτότητες έξω από τα Όργανα της Αυτοδιοίκησης. Πρώτος θα προσπαθήσω να δώσω εγώ το παράδειγμα. Να δώσουμε όλοι μαζί τη μάχη για την ουσιαστική αναβάθμιση του θεσμού, την κατοχύρωση της ισότιμης θέσης της Τοπικής Αυτοδιοίκησης στο πολιτικό και διοικητικό σύστημα, για να προχωρήσει η αποκέντρωση του συγκεντρωτικού κράτους με την ενίσχυση της Αυτοδιοίκησης, να διασφαλίσουμε την διαφάνεια των πόρων μας, η οικονομική αυτοδυναμία και η αυτοτέλειά της για να μπορέσουμε να αντιμετωπίσουμε αποτελεσματικά τα οξυμένα κοινωνικά προβλήματα. 
Αδιαπραγμάτευτα παραμένουν για μας η εφαρμογή του Συντάγματος για μεταφορά των αρμοδιοτήτων με τους αναγκαίους πόρους, καθώς και η απόδοση των παρακρατηθέντων πόρων της Αυτοδιοίκησης. 

Είμαστε έτοιμοι να αναλάβουμε τις ευθύνες για τις οποίες οι πολίτες μας εξέλεξαν και αναμένουμε να τις αναλάβουν και οι υπόλοιποι θεσμοί της Πολιτείας. Με δεσμευτικά χρονοδιαγράμματα, για την επίλυση των οικονομικών ζητημάτων, χωρίς τα οποία δεν μπορεί να συζητηθεί καμιά, μα απολύτως καμία από τις μεγάλες μεταρρυθμίσεις.
Είμαι βέβαιος ότι όλοι μαζί θα συμπαραταχθούμε και θα διεκδικήσουμε με κάθε δυνατό τρόπο. Όπως επίσης είμαι βέβαιος ότι οι αποφάσεις του Συνεδρίου μας θα επιβεβαιώσουν την ενότητα  αλλά και τη θέλησή μας να διεκδικήσουμε τις τομές και τις μεταρρυθμίσεις που προτείνουμε,  που υπαγορεύει η εποχή, που  απαιτούν οι ανάγκες της χώρας και των συμπολιτών μας.
Κυρίες και κύριοι συνάδελφοι, σας καλώ να πιστοποιήσουμε ως Τοπική Αυτοδιοίκηση αυτά που μας ενώνουν και να ελαχιστοποιήσουμε όσα ενδεχομένως λίγα μας χωρίζουν. Μόνο ενωμένοι ως ένας άνθρωπος απέναντι στην οποιαδήποτε κυβέρνηση, μπορούμε να οδηγήσουμε την Τοπική Αυτοδιοίκηση στο δρόμο των νέων πεπρωμένων της. Τον δρόμο που έχει ανάγκη ο τόπος μας, η πατρίδα μας και κυρίως οι συμπολίτες μας οι οποίοι μας εκλέγουν.
 
Σας ευχαριστώ πολύ.

